Íbúðafélagið Bjarg ætlar að lækka leigu stórs hóps leigjenda sinna frá og með fyrsta september næstkomandi og nemur lækkunin allt að þrjátíu og fimm þúsund krónum á mánuði. Um verulega búbót er að ræða fyrir þá sem leigja íbúð af Bjargi en íbúðafélagið er húsnæðis-sjálfseignarstofnun stofnuð af ASÍ og BSRB. Ný greining hagdeildar Húsnæðis- og mannvirkjastofnunar á nýjustu gögnum um leigumarkaðinn sýnir að leiga hjá Bjargi verður nú tuttugu prósent ódýrari en leiga á almennum markaði.
Ástæða lækkunarinnar er hagstæð ný langtímafjármögnun á lánum félagsins hjá Húsnæðis- og mannvirkjastofnun í kjölfar þess að niðurstaða náðist í ríkisstjórn um framtíðarfyrirkomulag lánveitinga stofnunarinnar til byggingar og kaupa á íbúðum á samfélagslegum forsendum þar sem um er að ræða óhagnaðardrifið húsnæðiskerfi. Björn Traustason er framkvæmdastjóri Bjargs íbúðarfélags.
Ásmundur Einar Daðason, félags- og barnamálaráðherra, Björn og Anna Guðmunda Ingvarsdóttir, aðstoðarforstjóri Húsnæðis- og mannvirkjastofnunar, undirrituðu viljayfirlýsingu um fjármögnunina nú í morgun. Um tvö ár eru frá því Bjarg íbúðarfélag afhenti fyrstu íbúðina og alls eru íbúðirnar núna um fimm hundruð talsins.